‘‘তোমার জন্য আজ রবি ঠাকুর অকালমৃত্যু থেকে বেঁচে গেল।’’ সৌরীন্দ্রমোহন মুখোপাধ্যায়কে বলেছিলেন রবীন্দ্রনাথ। চুরি হয়েছিল তাঁর ঝর্না কলম, সেটাই শনাক্ত করতে আদালতে হাজিরার সমন এসেছিল। আইনজীবী সৌরীন্দ্রমোহন পরিস্থিতি সামলান, তাই এই উক্তি। রবি ঠাকুরকে না হয় লালবাজারে যেতে হয়নি, কিন্তু ভারতের স্বাধীনতা আন্দোলনের ইতিহাসে আষ্টেপৃষ্ঠে জড়িয়ে আছে লালবাজার আর তার গোয়েন্দাবাহিনী। কিংসফোর্ডের নির্দেশে পনেরো বছরের সুশীল সেনকে বেত্রাঘাত, বিশ্বাসঘাতক নরেন গোঁসাইকে মেরে কানাই-সত্যেনের ফাঁসি, সামসুল আলম হত্যা, রডা কোম্পানির বন্দুক লুট, টেগার্ট হত্যার চেষ্টা, রাইটার্স অভিযান, বীণা দাসের জ্যাকসন হত্যার চেষ্টা— লালবাজারের নথি ঘেঁটে এমন সব রোমাঞ্চকর কাহিনি লিপিবদ্ধ করেছেন সুপ্রতিম সরকার, তাঁর স্বাধীনতা যুদ্ধে অচেনা লালবাজার/ অগ্নিযুগের বিপ্লবীদের রোমহর্ষক বীরগাথা (আনন্দ) বইয়ে। প্রকাশিত হল স্বাধীনতা দিবসে।